
      za M. N.
    

  
    VRT GLASOVNIH PROMJENA

     

     

    
      gotovo je: umiješat ću se
    

    Henri Michaux

  
    KAMENJE

     

    Uvijek to kamenje.

Više mu i ne kontroliram let.

Izudarane glave jedem, radim,

oko mene grgolji suhi bijes.

Kamenje opsadâ, kamenje pjesnika,

biblijsko kamenje, kamenje otokâ

(i ostala kamenja) pljušti niz stubištâ,

kroz parkove, niz lica potomstva.

I mada u njemu nema ničega,

ništa od sadre, volje, minerala

(ništa od samog kamenja),

ono me svejedno zasipa.

Tvrdo, drugorazredno sječivo

pred kojim se i anđeo ugiba.

  
    BLIZINA

     

    Motrio nas je porculanski konj

bijel i sjajan

dok krstarili smo stanom

stare Ruskinje.

I ne samo on: dimnjačari,

i krezubi ribari,

balerine i vodarice, psi,

akteri posebnog rusvaja.

Mali götterdämmerung topio se

u vitrini stare kredence.

Ponešto nalik poznatom.

Toliko nalik da nismo

mogli znati tko je unutra bez,

a tko s razlogom.

  
    USPOMENA

     

    U krilu žena drži

živo pile. Hladi ga

listom požutjelih novina.

Dolje Vrulja vrvi masnim točkama.

Autobus imotske pošte sklizavi mogul

muzgavac u mreži podneva

iskašljava uporabljeni dim.

Na nevidljivom mjestu

s nutarnje strane retrovizora

taj čas nabujala rijeka baklje

primaknute truplima neko

drugo zaboravljeno tijelo

razilazi se u toplom

pepelu Benaresa.

  
    U STUDENOM

     

    U studenom

kroz okno

u sobu ulazi

onespokojen

plod jeseni.

Predugo

sam visio

istrulit ću

govori

na sumnjivoj visini.

Neka me

netko

nešto

izmijeni.

  
    ŠTAP

     

    Hoću li ikada imati štap

sljepački gospodski starački štap

štap s kojim ću kao Yeats izlaziti na led

kuckati o pločnik tjerati ptice i kukce

kad naiđu zbunjena doba

suhonjave godine koje klize niz kosine

trebat će mi taj štap

štap-nešto od ružinog ili nekog drugog

drveta štap-zanimacija

i naročito štap-uskličnik

koji je ustvari štap-štipaljka

što veže vertikalno zemlju i ruku

njihova obostrana kliješta

u kojima si me voljela.

  
    BIBLIOGRAFIJA

     

    Recimo ovako: plamen

koji je nedvojbeno

plesao preko noći

postao je neprilika.

Svjedoci

s papirnate lađe

sada radije

odmahuju vjetrovima.

Znam, reći ćeš,

nije to taj problem,

i ja sam sjedila među sjenama.

Uostalom, nisu tebe vezali

za jarbol, ti i ne pamtiš

pjesmu povratka.

  
    CHIAROSCURO

     

    Kroz prozor kuće

u kojoj se umiralo

barem jednom u sto

godina nazire se

prilika župnika

kako žuri preko polja

i širi uzao ovratnika.

No umjesto pokore

kazne

obavijesti

zanosa

sustiže ga tek

svjetlosni efekt.

Blaga sunčanica.

  
    S POHODA

     

    To je, znači, to.

Bio si, vidio si,

nisi osvojio.

I sada, kao i onda,

na putu kući bjelina

raste preko ruba toge,

preko toga i toga

što se jest i nije dogodilo.

I Hanibal je, promisli,

bio manji od slona

dok je čelom kolone

tanjio snijeg.

Kao brojnik nad nazivnikom

bio je visok i slijep.

  
    SLIKA

     

    Slika

na kojoj

nešto pridržava

trenutak prije no što će

oluja

more

zalijepiti o grad

postala je

moja omiljena

sanjarija.

Pa ipak ponekad

je najlakše

dočaravam

prstima.

  
    ČIOPA

     

    Cypselus maritimus

ponavljam ponavljam

da te ne zaboravim

i kažem slava svemu

tamnom i šiljatom.

Bog mora da je

imao smisla

za humor

kad nas je

podario

kako daljinom

tako

i

rječnikom.

  
    S FOTOGRAFIJE

     

    Što znači

biti pri sebi

pita svjetlo

nakon što je

prosvrdlalo prozor

i razdrlo zavjesu.

A dobri Ezra

unezvijerena životinja

istrčala na cestu

bez riječi

u stranoj

zemlji

gleda

u stranu.

  
    BILO ŠTO

     

    Jednom davno

dok sam (ako sam)

spavao u internatu

sanjao sam da imam

u crnoj kutiji

savršen alat.

Kristalnu kuglu

gedore

pi si

bilo što

što

bi moglo

biti

sve.

  
    OBITELJ

     

    Naša obitelj

pod zidom

uškrobljena omča

bez očišta

gleda negdje

u daljinu

iza vitica

divljeg lozja

i broji

junake.

Njihove

kretnje

u praznim

sedlima.

  
    JAHTE

     

    Pamtim djevojku

s bjelokosnim rukama.

Komentirala je nešto

živo

u svezi

s Williamsovim Jahtama

međutim

drugo nešto

u njezinu glasu

odveć ozbiljno i razumno

priječilo je

da i sama zna

koliko im

pripada.

  
    EDIP

     

    Svaki put

na putu do Tebe

iz Korinta

Stobreča

Amarilla

ubijem usput

osorna kralja

zapalim kola

i obezglavim stražare

da bih ujutro kad se probudim

našao tek more u prozoru

i pod krevetom

prašnjave

sandale.

  
    BOJE KIŠE I ŽELJEZA

     

     

    
      il tempo colore di pioggia e di ferro
      

       e passato sulle pietre
    

    Salvatore Quasimodo

  
    RIBA

     

    
      Fish, oh fish, 
      

      so little matters.
    

    D. H. Lawrence

     

    Ribo, o ribo,

toliko je malo važnog.

U tmini uživaj

odmor od vremena.

S ustima u procijepu

srednjih veličina

namjesti se opet u početnu

riječ prognanog vokativa.

A ja ću, pod tom istom vodom,

pratiti glatke stube hramova,

hladnoću koja nadolazi

iz dubine

i ruši takozvanu

moć govora.

  
    DRUGIM RIJEČIMA

     

    Moslavina. Prašnjav sumrak

drugim riječima. Zrak prošaran

gužvom zelenila. Pruge na sakou

mog znanca provincijskog

učitelja koji nadasve

(pravo mu budi) ljubi

zavičaj i A. B. Šimića

prelaze u nepregledan

snop granica. Drugim riječima

u birtiji nakon rada

u tišini pratimo rad padeža.

Samo zemlja kažeš zna hod sviju

načina. I uvijek smo na njoj

dvojica.

  
    POSLIJEPODNE ALVARA DE CAMPOSA

     

    
      sjeni Milana Milišića
    

     

    Najprvo čuperak parožak nesuvisla Kairosa

potom fitilj brčića a la Pirandello

oivičen en face čeličnim blistajem Solingena.

I još niže obligatan pupaj rupčića

pod reverima od tweeda i palmerstona,

a tek šjalpa, ruj ocvalih sljezova i pantole

utiljana brida, podrubljenih nogavica.

Muštikla! Prsti prez ćuha panaritiuma.

Risaj zračne šare nad podbuhlim jedriljem

obzorja. Dobro je biti sam šapneš sivoj

entelehiji goluba. Skakućeš po metalnim

šiljcima. Množiš i zbrajaš, premećeš klocne

vremena. Prhneš u musavo predgrađe

Glasgowa. Na gatu te iznenadi rodbina.

  
    * * *

     

    … no u zao čas korakom cotilliona

u kimonu ishodi kano prva

parnjača Portugala na taracu

i ona neharna
decolleté reklo bi se

ma i sans ventre

budući sva u bugenvilama

i maše
papier mâché

zlurada i mahnita.

I što ćeš.

Poljubiš je iznebuha.

Taj cvat.

Čašku ludila.

  
    KOAN

     

    
      There’s a bone in my ear…
    

    Bruce Cockburn

     

    Neka bude

kost u uhu

glas

bez glazbe

tamo gdje je stajala

moja Mu

za iz susjednog

dvorišta.

Očerupano

drvo

pod kojim

ništa

nije

začela.

  
    ŠTO BIH TELEGRAFIRAO BENNU

     

    Ti znaš da lako se ludi

u ulici malih dućana

s kolnikom pocinčanim

kao lavor u koji su mnogi

do iznemoglosti bljuvali.

Sada zemlja širi zrnca cimeta

i Bruno ustaje svakih

pet minuta da provjeri

ima li u bisagama još

one stare krede

kojom smo nekoć crtali.
p.s. Ne kucaj mi noćas u prozor,

ne zanima me koliko ih je

i kad su dojahali. 

  
    POZIV NA TIŠINU

     

    
      Voji Šindoliću
    

     

    Obratno, nakon dugog govora

za stolom je još samo orošeni vrč.

Uho, sada gluho za zborove,

iz stijenja slijedi šum haljine.

Nekoć spominjani hod

i put s druge strane bedema

skliznuli su u dlanove bez pljeska.

U reljef precrtanih linija.

Danas, govori ona,

stavljam se u nešto manje

od buke iz koje sve počinje.

I jedino su konobari stvarni

dok kupe kockaste stolnjake.

Ne i nevrijeme što se tu spominje.

  
    POLJUBAC, PO BRANCUSIJU

     

    Najviše smo

i nikad

kao u ovome

sad.

U žutom kamenu

rastem li

i ti rasteš

pomalo odasvud:

kroz krov

tijesne kuće

(ćelav stećak)

i nadasve ljusku

oštećena

JaJa.

  
    OSA

     

    Neupotrijebljena slika najteže me napušta.

Jedna osa udara o zid ribarnice,

osa koju ne mogu smjestiti, pa joj velim:

osujećena, budi moja osebujna osa.

Od udaraca ćemo napraviti panegirik,

od zida rub fenomenalnog svijeta

pred kojim zjapi potrošeno natrag

dok on sam neprolaznost je banalna

poput rane o kojoj smo čitali

iz uboda nekih drugih, u osami

u kojoj smo ih zapostavili.

Ne ostavljaj me, zato, sad

jer samo zajedno će nam oprostiti

ovu bolest što se ne prenosi.

  
    LOVINA

     

    A kad se rasula

po palubi

onako obilna

i sklizava

nismo ni znali

kud bi prije:

oko nas je zujala

hlepnja hitra

i hladna kao kamera,

i nitko nije slušao riječ

Kralja Ribara, tako da je

hekatomba bila odgođena

za neko drugo vrijeme

bogatije u pretenzijama.

  
    PISMO W. B. YEATSU

     

    Briga tebe za poslanice neumrlih.

Na prisojnim stranama Biokova

i Ben Bulbena kao brada hara trava

po licima zamonašena kamenja

dok ono što se zbilo kuca iznutra.

Pa neka mu priđe, neka ga otključa

onaj što je lutajući propovijedao

o zemlji kojoj je mjesto pod nogama,

a ne znajući kako baš ona spada

u red uspravnih kategorija

čiju mi praznu sestru u ustima

prebacujemo s kraja na kraj jezika

kao zalogaj mrtvih u kojem opstoji

nešto što bukti kao spektralna naranča.

  
    CEDULJA ZA KNUTA HAMSUNA

     

    Često tako bogovi

izađu iz trbuha

i narede da se kruh

nanovo umijesi

kako bi se nakon svega

povratio stanovit sklad

ruku i namjera.

A onda netko ohladi zemlju

i otpuhne prah s tvog kamena.

I više nemaš kud.

Šumom ili drumom

ili zaraslim stazama.

Ne možeš mu umaći.

Nikada.

  
    SUR LA MER

     

    Međutim

kako

ribar

nisam

ništa

u

mojoj

mreži

nije

u

stanju

ponuditi

ispunjenje

želje.

  
    ZLATNA SERIJA

     

     

    
      The notion of emptiness
      

      generates passion.
    

    Theodore Roethke

  
    POZIV

     

    Ovamo!

Vlat trave opako se naginje.

Na kraju livade

iza žukvi i ljuljačke

u zemlju se zabilo

samo od sebe.

Ne pitaj mogu li to

izreći jasnije.

Ja koji samo nosim vodu

i vičem: “gore!”,

vičem: “dolje!”

Vičem: “lijevo!”,

vičem: “desno!” i stojim

malen ispod dizalice.

  
    S POHODA #2

     

    Molim te ostani u cicanoj bluzi

(nakon ovoga znam da je cicano najbolje).

Računao sam (krivo!) da ni vjetrovi

ne mogu sami oplijeviti drveće.

A sad, opet, molim te (kroz tolike

zagrade) misli o nečem mekanom

dok rukavi s vagonima i gvožđurijom

činjenica zauvijek ne protutnje.

I budi spremna na sve, jer na koncu će pitati

tko je premještao cvijeće,

a tko zviždao na ulici.
p.s. Umalo zaboravih najvažnije,

kako to da od svih stvari samo ona s konjem

svaki put uspije.

  
    GLADIOLE

     

    Sabljičice
illyricus palustris

reci oh-la-la

jer šaljem ti ih

iz daleka

izrecive i bespomoćne

kao vrh vala

suhozid obale

s početka

kritične rubrike.

Danas je sve moguće,

zar ne?

Gladiole su u vazi

ove godine.

  
    13. SVIBNJA

     

    U praznoj

telefonskoj govornici

zaboravljeno ludilo

spava na staklu

i metalu.

Koga da zovem

draga moja

dušo?

Između precrtanih

imena i brojeva

u ovaj pozni

sat

i ti si mi

pobjegla.

  
    IZVJEŠĆE IZ ZELENE ZEMLJE

     

    S margine na čisto

mjesto između slogova

stižu vitez Juraj i njegova dragana.

Od nakupljene bjeline

ona mu na licu mjesta pravi šal,

on njoj veo i par čarapa.

Stoje tako neko vrijeme

(malko sjede na slovu a)

on sretan i prokušan,

ona duplo ozarena.

Uskoro im se pridružuju

patuljak i vrećica s potrepštinama.

A jadni zmaj, zaostalo lice bez prostora,

u sedmom mjesecu bljuje suh ugalj, čeka auktora.

  
    KONJ

     

    Sanjala sam

konja koji se smije

poput čovjeka. Svi

poznati dolazili su ga vidjeti.

Pričali su, predstavljali se,

konj se prijateljski smješkao.

Možda je riječ o sreći.

Ili o odobravanju.

Ne znam. Bio je

toliko lijep taj konj.

Pred jutro sam ga izgubila.

Nestao je u ogledalu.

Toliko!

Ključ ti je na štednjaku.

  
    PETITE MORT

     

    U jedanaest sati

uvečer on pali usisivač.

Pušta cijev neka ide što dalje.

Iza naslonjača i ormara, među trunje,

dlake, zalutalu dugmad i pribadače.

Nekoliko tisuća kilometara

sjevernije ona pegla i gleda televiziju.

Na ekranu isturena točka Rusije

na granici s Kinom. Osunčani led.

Mladi vojnici na osmatračnicama.

Znakovi u divljini.

Nešto slično već je vidjela.

Možda u onom Buzzatijevom romanu

što ga nikada nije do kraja pročitala.

  
    ROTTERDAM

     

    Ništa posebno.

Bio je četvrtak

(posebno ništa)

i promašio sam vlak.

Ispod reklame za Sony

gledao me stari bicikl.

Preko noći su mu ukrali kotač.

Dolje u luci 1920.

Michaux se krcao na teretnjak.

Dar Njemačke Francuskoj

imao je deset tisuća tona

lijepu liniju

i zvali su ga
Le Victorieux.

  
    S ONE STRANE HVARA

     

    S one strane Hvara

zauvijek svladano

nepostojanje. Jedna

ruka bezglasan vjetar

okreće sjajnu krunu

slavine. I ti zriješ

ničije dijete lišeno bijesa

i obmane kao mlijeko u loncu

uljuljano u nevrijeme.

Toliko radije ništa

još malo mogao bi

i poletjeti.

Od božjeg dolca

k vražjoj glavici.

  
    NA OVOM MJESTU

     

    Na ovom mjestu

ništa neuobičajeno se ne događa.

Radnici su u kanalu.

Netko urla iz auta.

Kamenje koristi snagu odrona.

Tvoja mala tiha je

i počešljana. Jedino je kralj

odbjegao u skokovima. On i jedna

golf loptica.

Netko mora biti slobodan,

govori svećenik.

Tvoja majka vrti glavom

ustaje i na ovom mjestu

bijesno lupi vratima.

  
    KOAN #2

     

    Starac u šumi

za koju si me pitala

sigurno je nijem.

Kao voda uz kuću

ide psu uz rep.

Ne raduje se crnom

ne raduje se plavom

ne raduje se crvenoj

sobi u baršunu.

Ne raduje se ničemu.

Ide putem

i ne osvrće se.

Štapom

šuta prašinu.

  
    SUR LA MER #2

     

    Četrnaest dana mrtav

na tebi moja gola hridi

puštam ribe da se same snađu;

ako treba i da popasu zelenilo.

Kao dupin glavom u moru,

leđima na površini, motrim

gore jedra – dolje kobilice.

A u ustima mi je (pa to je

za nevjerovat’) lanjski

plankton pustio korijenje.

Tužno, tužno, jest i ja velim.

Dođe mi da se krišom pomokrim.

To li su biseri što su bili

Feničaninove oči.

  
    POÉSIE

     

    
      e. e. cummings
    

     

    Škartoc

krtol

blitva

toć

šapurina

i

verdura

o tome

je

vidiš

trebalo

biti

više

govora.

  
    POSVEĆENO

     

    Ukoliko nešto želim

posvetiti dižem se od stola.

Uzimam kaput i izlazim na ulicu.

Vani je lijep dan.

Dani su uglavnom lijepi.

(Emerson ih je zvao kraljevima.)

Imam, dakle, dva ključa.

Jedan je od stana, drugi

od haustora. Vrtim ih malo

oko malog prsta. Stavljam

u džep. I tek tada

puštam neka imena

neka krenu u kurzivu

prema njima toplijim krajevima.

  
    SVJETLARNIK

     

    
      D. Vojnoviću
    

     

    Mislim

na ona jutra s oskudnim

pejzažem u prozoru.

I mrzim pljuskanje mrzlom vodom

u neozidanom kupatilu.

A tek cigle koje p(r)obijaju fasadu

kao hrđa ralicu.

Siromaštvo izgleda nema profila,

njegovo je skroz

u trajanju,

i nije dar, niti dopisnica

ovaj golub što skakuće

po zaleđenom svjetlarniku.

Zamisli – Svjetlarniku.

  
    TEMA S PLAŽE

     

    Dugo smo znali dolaziti

na ovo isto mjesto na plaži.

Dugo – i ništa.

A pogledaj sad.

Odnekud nailazi vjetar.

Voda prodire u sat.

Nije trebalo, govoriš,

otići ovako daleko.

Struja može

svaki čas

otegliti obalu.

Ni naše stvari

neće

čekati na nas.

  
    CARMINA

     

    Prije ili kasnije

sve moje neka stane

pod crni kišobran.

Veliki, muški kišobran

kakav mora da je imao naprimjer

Baudelaire. Odričem se, pazi sad,

Kornelije, svete apstrakcije stubišta,

osmuđenih voštanica (pod kojima smo…),

leđa anđela i svelih

cvjetova s raskršća.

Ono sam (sada znam!)

što vidim: sjena

crvenog traktora

jezdi preko ugara.

  
    MATISSE

     

    U izlogu Francuske čitaonice

slika Henrija Matissea

koji štapom-kistom

veličine ostiju

na zidu

opisuje

početnu

kružnicu.

Što li ga je snašlo

pita se prolaznik.

Bolest, nemoć, amputacija?

Uvijek je mislio

kako on to radi

“normalno”.

  
    PAPERWORK

     

    Pridonosim?

Vraga pridonosim.

Verificiram i bušim.

Umećem na prazno mjesto

ime i prezime,

neobuzdan datum rođenja.

Kroz prozor vidim

ono Wordsworthovo drvo
u kojemu su mnoga.

S pečatom u ruci

sjedim i gledam ga.

I mislim

kako me boli

noga.

  
    PODCRTANO

     

    U pola pet

nakon što sam

sav dan u tuđem tijelu

otaljavao neki tuđ posao

kroz nepromaknuto predgrađe

autobusom prema centru

vodim jednu nebrigu na analizu.

Iz nje mi se stalno

smije dobar i pouzdan

gologlav mrtvac koji me obožava.

Bez nje ti ne bih mogao

odozgo prema gore crtati

stablo. Ne bih mogao

odlaziti u spizu.

  
    DALJINA

     

    Dok trčim uz Sjeverno more

miljama daleko moj otac

zastaje oslonjen o držak motike.

Tu smo – dakle – govori.

Poslije svega što smo učinili

za njega gospodin trči,

a ovdje ludilo tek počinje.

Pojačavam tempo s vjetrom

u leđima bježim od te pomisli.

Malo dalje (uvijek dalje)

jedan galeb iz pijeska je

iščeprkao svjetlucavo kamenje.

I sad cupka.

Čudi se.

  
    CON AMORE

     

    Ne srdi se.

U danima kada najviše izmišljam

tražim pokrivalo za naš put.

Naš put jedan, dva i tri.

Nešto na što bih ga mogao

nasloniti kao dijete

glavu na jastuk.

Nešto s čime bih ga mogao

izmijeniti kao osigurač

dolje na dnu stubišta

s kojim petljam već neko

vrijeme čekajući da mi

ti odozgo kažeš: u redu je,

gori!

  
    S LJETOVANJA

     

    Ne šalji kartu

pismo, razglednicu.

Iza pištećeg signala

odreci se razgovora.

Odavde je odavno

i zmija odmaglila

skupa s komentarom

(svlakom) u kojemu

je stanovala. Na kraju

ljeta ostali je jedino

zalupano drvo. Tvrdoća

neke stvari na izmaku.

I jedna šiška na plaži.

Pogon novom požaru.

  
    POST SCRIPTUM

     

    Sad šuti.

To si što jesi.

Sfinga je sve doznala.

Ona je čula,

rekla, kazala…

Vrata su za kuću.

San je za umorne.

Zvijezda je za psa.

Pas je za Hermesa.

Hermes je za druge,

a malo i za sebe.

Naročito ujutro kad je utopija

najtoplija. A noć?

Noć je zanoćila.

  
    Damir Šodan

